PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/FH/3/1/010	                   Bratislava 3. februára 2005	

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 12 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom MASPEX Sp. Z.o.o. so sídlom ul. Chopine 10, 34-100 Wadowice, Poľská republika zastúpeným JUDr. Prokopom  Benešom, advokátom so sídlom Pribinova 25, P.O.BOX 52,801 11 Bratislava 1, vo veci koncentrácie podnikateľov MASPEX Sp. Z.o.o. so sídlom ul. Chopine 10, 34-100 Wadowice, Poľská republika a Walmark Nápoje SR, s.r.o. so sídlom Ružičkova 4, 972 44 Kamenec pod Vtáčnikom, IČO 36 320 145 a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

podľa § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou podnikateľov MASPEX Sp. Z.o.o. so sídlom ul. Chopine 10, 34-100 Wadowice, Poľská republika a Walmark Nápoje SR, s.r.o. so sídlom Ružičkova 4, 972 44 Kamenec pod Vtáčnikom, IČO 36 320 145, ktorá vznikla podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov získaním priamej kontroly podnikateľa MASPEX Sp. Z.o.o. so sídlom ul. Chopine 10, 34-100 Wadowice, Poľská republika nad podnikateľom Walmark Nápoje SR, s.r.o. so sídlom Ružičkova 4, 972 44 Kamenec pod Vtáčnikom, IČO 36 320 145, na základe Zmluvy o budúcej zmluve zo dňa 22. novembra 2004 uzatvorenej medzi WALMARK a.s. a WALMARK, spol. s r.o. a MASPEX spol. s r.o.. 

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 2.12.2004 doručené oznámenie koncentrácie zaevidované úradom pod číslom 6306/2004, v ktorom podnikateľ MASPEX Sp. Z.o.o. so sídlom ul. Chopine 10, 34-100 Wadowice, Poľská republika (ďalej len „MASPEX“) v konaní zastúpený JUDr. Prokopom Benešom, advokátom so sídlom Pribinova 25, P.O.BOX 52, 801 11 Bratislava oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa MASPEX nad podnikom podnikateľa Walmark Nápoje SR, s.r.o. so sídlom Ružičkova 4, 972 44 Kamenec pod Vtáčnikom, IČO 36 320 145 (ďalej len „Walmark Nápoje SR“) na základe Zmluvy o budúcej zmluve zo dňa 22. novembra 2004 uzatvorenej medzi WALMARK a.s. a WALMARK, spol. s r.o. a MASPEX spol. s r.o. (ďalej len „Zmluva o budúcej zmluve“). Právny zástupca JUDr. Prokop Beneš udelil substitučnú plnú moc na JUDr. Mateja Heringeša, advokáta AK Heringeš & Partner so sídlom Sasinkova 6, 811 08 Bratislava a ten následne udelil substitučnú plnú moc na Mgr. Juraja Veverku, advokáta AK Heringeš & Partner so sídlom Sasinkova 6, 811 08 Bratislava (ďalej len „právny zástupca“). 

Na základe doručenia oznámenia predmetnej koncentrácie začalo dňa 2.12.2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie, o čom úrad listom č. 6502/PMÚ SR/2004 zo dňa 13.12.2004 informoval účastníka konania. 

Po doplnení oznámenia koncentrácie podľa § 10 ods. 12 a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie listami č. 32/2005 zo dňa 4.1.2005 a č. 91/2005 zo dňa 7.1.2005, začala dňom 8.1.2004 plynúť podľa § 11 zákona lehota na vydanie rozhodnutia.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 7.12.2004.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je zlúčenie alebo splynutie dvoch alebo viacerých samostatných podnikateľov alebo získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. Kontrolou sa podľa § 9 ods. 4 zákona č. 136/2001 Z.z. v znení zákona č. 465/2002 Z.z. rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

V Zmluve o budúcej zmluve je záväzným spôsobom vymedzený predmet zmluvy – odpredaj 100 % obchodného podielu v spoločnosti Walmark Nápoje SR spoločnosti MASPEX, v Zmluve o budúce zmluve je presne určená cena za predávaný podiel a  presne stanovený spôsob a podmienky jej zaplatenia. Súčasťou Zmluvy o budúcej zmluve – jednou jej prílohou  je aj Zmluva o prevode podielu, ktorá bude v súlade s ustanoveniami Zmluvy o budúcej zmluve podpísaná v priloženom znení. Nadobudnutie obchodného podielu v spoločnosti Walmark Nápoje SR je v Zmluve o budúcej zmluve rozdelené na jednotlivé transakcie, ktoré na seba úzko nadväzujú a napriek tomu, že určité činnosti a konania vedúce k uskutočneniu predmetnej koncentrácie sú v Zmluve o budúcej zmluve podmienené splnením vymedzených podmienok, zo Zmluvy o budúcej zmluve vyplývajú aj viaceré záväzky, ktoré zmluvné strany plnia odo dňa uzavretia zmluvy. Presné uvedenie týchto záväzkov vyplývajúcich zo Zmluvy o budúcej zmluve úrad v rozhodnutí neuvádza nakoľko boli označené ako predmet obchodného tajomstva. Týmito záväzkami sa strany zaviazali k udržiavaniu faktického a právneho stavu v spoločnosti, obchodný podiel ktorej je predmetom prevodu do času, kým sa nezrealizuje predmetná koncentrácia, čím taktiež došlo k podstatnému ovplyvneniu činnosti predmetných spoločností. Zároveň je zo Zmluvy o budúcej zmluve zrejmý vysoký stupeň vzájomnej informovanosti zmluvných strán o činnosti spoločností, ktoré sú predmetným prevodom dotknuté. To spolu s vyššie uvedenými právami a povinnosťami strán zmluvy podporuje záver úradu, že uzavretím Zmluvy o budúcej zmluve získa podnikateľ MASPEX možnosť získať rozhodujúci vplyv nad činnosťou spoločnosti Walmark Nápoje SR, a teda podpisom Zmluvy o budúcej zmluve v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.
	
	Na základe vyššie uvedeného úrad konštatuje, že uskutočnením transakcie, tak ako vyplýva zo  Zmluvy o budúcej zmluve, získa spoločnosť  MASPEX výlučnú kontrolu nad spoločnosťou Walmark Nápoje SR.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe uvedeného úrad zistil, že účastníkom správneho konania je v danom prípade podnikateľ MASPEX, ktorý získal kontrolu nad podnikom podnikateľa Walmark Nápoje SR. Účastníkom koncentrácie je podnikateľ MASPEX, ktorý získal kontrolu nad podnikom podnikateľa Walmark Nápoje SR, ako aj podnikateľ Walmark Nápoje SR, nad ktorým bola na základe Zmluvy o budúcej zmluve kontrola získaná.
Spoločnosť MASPEX je spoločnosťou s ručením obmedzeným vzniknutou podľa poľského práva zapísanou v Registri podnikateľov vedeného Národným súdnym registrom so sídlom v Krakove, číslo NSR: 0000009849. 
Predmetom jej činnosti sú najmä aktivity v rôznych oblastiach potravinárstva, najmä výroba instantných nápojov na kakaovej a čokoládovej báze. 
Spoločnosť MASPEX je materskou spoločnosťou a nekontroluje ju žiadna ďalšia osoba.	
Spoločnosť MASPEX kontroluje viaceré subjekty v Poľsku, Českej republike, Rumunsku.
Na Slovensku kontroluje spoločnosť MASPEX SLOVAKIA, s.r.o. so sídlom Pri Šajbach 1, 831 06 Bratislava, IČO 35 771 381. Predmetom jej činnosti je veľkoobchodná činnosť s potravinami, najmä s kakaom, čajom, kávou, šťavami a nápojmi. 
	Spoločnosť MASPEX predáva svoje produkty pod vlastnými značkami Caprio, Kubík, Tymbark, Carotella.

Z vyššie uvedených skutočností vyplýva, že MASPEX je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

	Spoločnosť Walmark Nápoje SR je spoločnosť s ručením obmedzeným zapísanou Obchodom registri Okresného súdu Trenčín, Oddiel: Sro, Vložka číslo: 12853/R. Spoločnosť Walmark Nápoje SR sa zaoberá najmä výrobou a distribúciou nealkoholických ovocných a zeleninových nápojov, a to džúsov, nektárov, ovocných nápojov a sýtených nápojov. Na slovenskom trhu predáva pod vlastnými značkami Relax a Senza a na základe zmlúv s obchodnými reťazcami pod maloobchodnými značkami TESCO, COOP, Aro, Prima.
	Spoločnosť Walmark Nápoje SR nekontroluje žiadne ďalšie spoločnosti. 

	Vychádzajúc z vyššie uvedeného úrad zistil, že spoločnosť Walmark Nápoje SR je podnikateľom podľa § 2 ods. 2 Obchodného zákonníka, a teda aj podnikateľom podľa § 3 ods. 2  zákona.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie, alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Z podkladov predložených účastníkom správneho konania úrad zistil, že celkový obrat podnikateľa MASPEX za rok 2003 v Slovenskej republike bol vo výške 74 226 000 Sk.  Podnikateľ Walmark Nápoje SR dosiahol celkový obrat v roku 2003 na území Slovenskej republiky vo výške 704 310 000 Sk. Celosvetový celkový obrat podnikateľa Walmark Nápoje SR za rok 2003 bol vo výške 1 248 149 000 Sk a celosvetový celkový obrat podnikateľa MASPEX za rok 2003 bol 1 780 992 000 Sk. 

 Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona.
 
Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 
	
	Ako už bolo uvedené vyššie, obaja účastníci koncentrácie pôsobia na území Slovenskej republiky v oblasti predaja nealkoholických nápojov. V oblasti nealkoholických nápojov je možné rozlišovať 3 základné skupiny:
-	džúsy, nektáre a ovocné nápoje (nápoje obsahujúce určitý podiel ovocnej zložky;
-	sýtené nápoje (limonády s obsahom CO2);
-	minerálne a stolové vody (nápoje zo schválených prírodných zdrojov). 

Aktivity účastníkov koncentrácie sa dotýkajú oblasti džúsov, nektárov a ovocných nápojov. V prípade, ak by úrad zadefinoval tovarový relevantný trh ako trh výroby a predaja džúsov, nektárov a ovocných nápojov, na tomto relevantnom trhu by pôsobili obaja účastníci koncentrácie. Spoločnosť Walmark Nápoje SR patrí medzi najvýznamnejších hráčov na trhu. Aj spoločnosť MASPEX je aktívna na tomto trhu.
 
V oblasti sýtených nápojov pôsobí na území Slovenskej republiky len jeden z účastníkov koncentrácie, a to spoločnosť Walmark Nápoje SR. V oblasti sýtených nápojov teda nedochádza realizovaním koncentrácie k horizontálnemu prekrytiu aktivít účastníkov koncentrácie. V oblasti minerálnych a stolových vôd nie sú účastníci koncentrácie na území Slovenskej republiky aktívni. Vzhľadom na skutočnosť, že oblasť výroby a predaja minerálnych a stolových vôd sa vyznačuje určitými špecifikami ako je prístup ku schváleným prírodným zdrojom, úrad ďalej nebude uvažovať o rozšírení relevantného trhu, ktorý by zahŕňal aj stolové a minerálne vody.

Na účely posúdenia tejto koncentrácie nie je nevyhnutné určiť, či jednotlivé druhy nápojov sú zhodné alebo vzájomne zastupiteľné tovary, nakoľko akékoľvek alternatívne zadefinovanie relevantného trhu nebude viesť k vzniku súťažného problému na území Slovenskej republiky. 
Pri definovaní relevantného trhu je v prípade posudzovania koncentrácie, ktorá sa dotýka oblastí nápojov, dôležité definovať takéto trhy podľa spôsobu distribúcie týchto nápojov, pretože sa líšia svojou štruktúrou, balením, cenovou štruktúrou  i spôsobom marketingu. 
V rámci toho je možné rozlišovať predaj nápojov do:
-	veľkoobchodnej siete;
-	maloobchodnej siete, obchodov, teda na miesta, kde dochádza k nákupu nápojov. Konzumácia týchto nápojov sa však uskutočňuje mimo miesta, kde sa nápoje kúpili.

Na účely posúdenia tejto koncentrácie nie je nevyhnutné určiť jednotlivé rozdiely v predaji nápojov v závislosti od distribúcie, pretože akékoľvek alternatívne definovanie relevantného trhu nepovedie k vzniku súťažného problému na území Slovenskej republiky.
Pre účely posúdenia tejto koncentrácie ponecháva úrad otázku presného definovania tovarového relevantného trhu za otvorenú.

Pri definovaní priestorového relevantného trhu úrad vychádzal z § 3 ods. 6 zákona, podľa ktorého je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Distribúcia nápojov je organizovaná na národnej báze, čo potvrdzujú skúsenosti samotných účastníkov koncentrácie, ktorí sú aktívni vo viacerých krajinách, pričom v danej krajine majú vybudovaného vlastného distribútora, ktorý sa zaoberá práve predajom a distribúciou ich tovarov. 
Úrad zadefinoval na účely posúdenia predmetnej koncentrácie priestorovým relevantným trhom územie Slovenskej republiky, pretože súťažné podmienky na tomto území sú také homogénne, že toto územie môže byť odčlenené od ostatných území s odlišnými súťažnými podmienkami.

Dopad koncentrácie na hospodársku súťaž
Ako už bolo uvedené vyššie, v prípade, ak by úrad zadefinoval tovarový relevantný trh ako trh výroby a predaja džúsov, nektárov a ovocných nápojov na území Slovenskej republiky, na tomto relevantnom trhu by pôsobili obaja účastníci koncentrácie. Spoločnosť Walmark Nápoje SR patrí medzi najvýznamnejších hráčov na trhu. Aj spoločnosť MASPEX je aktívna na tomto trhu.
	Spoločnosť Walmark Nápoje SR predávala na tomto trhu džúsy, nektáre a ovocné nápoje pod značkami Relax, Sensa. 
V priebehu posledných troch rokov objem jej predaja bol na stabilnej úrovni a pohyboval sa na úrovni 21 % v peňažnom vyjadrení a v hodnotovom vyjadrení na úrovni 19 %.
Spoločnosť MASPEX predáva na tomto trhu svoje produkty pod značkami Caprio, Kubik, Carotella a Tymbark.  Jej podiel na trhu sa v období posledných troch rokov pohyboval na úrovni 0,1 % tak v objemovom ako aj peňažnom vyjadrení.  
Z hľadiska štruktúry tohto relevantného trhu, džúsy, nektáre a ovocné nápoje spoločnosti Walmark Nápoje SR si za posledné tri roky udržali prvenstvo medzi konkurentmi pôsobiacimi na tomto trhu. Podľa informácií účastníka konania, ktorý vychádzal z údajov spoločnosti AC Nielsen, významným konkurentom je spoločnosť Coca Cola s džúsmi Cappy a s podielom na trhu približne 9 % a spoločnosť McCarter s džúsmi Rio a Zeus takisto s podielom na trhu približne 9 %. Za nimi nasleduje Pepsi Cola so džúsmi Toma (7 %), Kofola s nápojom Jupi (5,5 %), Linea s džúsmi Hello a Dolly (5 %), Seliko so značkami džúsov Best a OK (4,5 %) a iné. V rámci porovnania vývoja štruktúry trhu za obdobie posledných troch rokov k výrazným zmenám v štruktúre trhu nedošlo. 
Distribúcia je zabezpečovaná sieťou vlastných alebo externých obchodných zástupcov, ktorý predávajú tovar veľkoobchodníkom alebo do maloobchodnej siete, ktorú predstavujú obchodné reťazce, domáce družstvá a maloobchody. Predaj tovarov veľkoobchodnej sieti dosiahol v roku 2003 46 % z celkového obratu spoločnosti Walmark Nápoje SR a predaj do maloobchodnej siete predstavoval 54 % z celkového obratu spoločnosti Walmark Nápoje SR. 
Spoločnosť MASPEX distribuovala svoje tovary obdobne, i keď má podľa vyjadrenia účastníka konania vybudovanú menej rozvinutú distribučnú sieť.
Trh džúsov, nektárov a ovocných nápojov je možné považovať za trh s potenciálom jeho ďalšieho rastu. Účastník konania odhaduje nárast trhu v najbližšom období približne o 15 %. Medziročný nárast tohto trhu v porovnaní rokov 2002 a 2003 v objemovom vyjadrení bol 22,8 %, a v peňažnom vyjadrení tento nárast predstavoval 7,2 %. Tento rozdiel bol spôsobený nárastom spotreby ovocných nápojov s nižším ovocným podielom (do 12,5 %), ktoré sú predávané v nižších cenových reláciách oproti 100 % džúsom.
Preferencie spotrebiteľom na tomto relevantnom trhu nie sú zrejmé, určujúcim kritériom je cenová citlivosť a ekonomická situácia rodín.
Vzhľadom na vyššie uvedené úrad konštatuje, že v prípade zadefinovania relevantného trhu ako relevantný trh výroby a predaja džúsov, nektárov a ovocných nápojov na území Slovenskej republiky uskutočnením koncentrácie nedôjde k vzniku dominantného postavenia podnikateľa MASPEX na relevantnom trhu výroby a predaja džúsov, nektárov a ovocných nápojov na území Slovenskej republiky ktorého dôsledkom sú významné prekážky hospodárskej súťaže na danom relevantnom trhu. 

Ďalej úrad posudzoval koncentráciu v prípade, ak by relevantný trh bol zadefinovaný ako relevantný trh  výroby a predaja džúsov, nektárov, ovocných nápojov a sýtených nápojov (mimo kolových nápojov) na území Slovenskej republiky. V prípade takéhoto širšie zadefinovania relevantného trhu by okrem vyššie uvedených džúsov, nektárov a ovocných nápojov pôsobila spoločnosť Walmark Nápoje SR aj prostredníctvom sýtených nápojov. Spoločnosť MASPEX nemá vo svojom tovarovom portfóliu sýtené nápoje.
Spoločnosť Walmark Nápoje SR predávala na tomto trhu džúsy, nektáre a ovocné nápoje pod značkami Relax, Sensa a sýtené nápoje pod značkami Relax, Márka, Relax River. 
V priebehu posledných troch rokov objem jej predaja mierne rástol. Jej podiel na trhu sa pohyboval v rozmedzí 14 % až 16 % v peňažnom vyjadrení, pričom v objemovom vyjadrení podiel spoločnosti Walmark Nápoje SR mierne poklesol z úrovne 19,7 % v roku 2001 na úroveň 18,7 % v roku 2003.
Spoločnosť MASPEX predáva na tomto trhu iba džúsy, nektáre a ovocné nápoje pod značkami Caprio, Kubik, Carotella a Tymbark.  Jej podiel na trhu sa v období posledných troch rokov bol nižší ako 0,01 % tak v objemovom ako aj peňažnom vyjadrení.  
Konkurenčné prostredie je rozšírené o konkurentov produkujúcich a predávajúcich sýtené nápoje. Výraznejšie preferencie v oblasti sýtených nápojov sú u kolových nápojov, čo je spôsobené marketingovými aktivitami hlavných konkurentov (Coca Cola, PepsiCo). Vzhľadom na výrazné spotrebiteľské preferencie týkajúce sa kolových nápojov ako aj samostatnej marketingovej stratégie, by širšie zadefinovanie relevantného trhu o sýtené nápoje neobsahovalo kolové nápoje. 
Významným konkurentom sú spoločnosti Coca Cola a PepsiCo (mimo kolových nápojov), ďalej Lunaco Lučenec (nápoj Lunaco), Šofranko (nápoj JS Šofranko), Kofola (nápoj TopTopic) a iní.
Trh džúsov, nektárov, ovocných nápojov a sýtených nápojov je takisto možné považovať za trh s potenciálom jeho ďalšieho rastu, avšak v menšej miere, pretože okrem skutočností uvedených vyššie spotreba sýtených nápojov je ťahaná rastom spotreby diskontných nápojov maloobchodných značiek obchodných reťazcov. 
Tento trh je silne konkurenčný. Na trhu pôsobí niekoľko konkurentov, najmä v oblasti sýtených nápojov. Toto odvetvie sa vyznačuje pomerne jednoduchým vstupom do odvetvia a relatívne nenáročnou výrobou a know-how. Zdroje dodávok surovín nie sú obmedzené, existuje voľný prístup k surovinám a dodávateľom všetkých komponentov.
Vzhľadom na vyššie uvedené úrad konštatuje, že v prípade zadefinovania relevantného trhu ako relevantný trh výroby a predaja džúsov, nektárov, ovocných nápojov a sýtených nápojov na území Slovenskej republiky uskutočnením koncentrácie nedôjde k vzniku dominantného postavenia podnikateľa MASPEX na relevantnom trhu výroby a predaja džúsov, nektárov, ovocných nápojov a sýtených nápojov na území Slovenskej republiky ktorého dôsledkom sú významné prekážky hospodárskej súťaže na danom relevantnom trhu. 

Záver
Podľa § 12 ods. 1 písm. a) zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej hospodárskej súťaže na relevantnom trhu. 

V súlade s § 33 zákona úrad listom č. 603/PMÚ SR/2004 zo dňa 1.2.2004 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.  
	Právny zástupca účastníka konania sa do zápisnice spísanej na úrade dňa 3.2.2005 vyjadril, že nemá žiadne pripomienky k podkladom rozhodnutia úradu a k spôsobu ich zistenia a nepredkladá žiadne návrhy na doplnenie alebo úpravu podkladov rozhodnutia. 

Vzhľadom na to, že koncentrácia podnikateľov MASPEX a Walmark Nápoje SR na základe Zmluvy o budúcej zmluve nevedie k vytvoreniu dominantného postavenia podnikateľa MASPEX na žiadnom vyššie alternatívne zadefinovanom relevantnom trhu, ktorého dôsledkom sú významné prekážky efektívnej hospodárskej súťaže na predmetnom alternatívne zadefinovanom relevantnom trhu, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia. 

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                         Ing. Dušan Valo
                                                                                    riaditeľ odboru koncentrácií

Rozhodnutie sa doručuje:
Mgr. Juraj Veverka
advokát AK Heringeš & Partner
Sasinkova 6
811 08 Bratislava